ফের আতঙ্ক! কুচকাওয়াজের মহড়ার মাঝেই রেড রোডে দুর্ঘটনা

কলকাতা: সাধারণতন্ত্র দিবসের (Republic Day) আগে কুচকাওয়াজের মহড়া চলাকালীন ফের দুর্ঘটনা রেড রোডে (Red Road)। শনিবার সকাল সাড়ে সাতটা নাগাদ মহড়ার মধ্যেই আচমকা দ্রুতগতির একটি বিলাসবহুল গাড়ি ঢুকে পড়ায় চাঞ্চল্য ছড়ায়। প্রত্যক্ষদর্শীদের দাবি, কালো রঙের একটি অক্টাভিয়া গাড়ি বেপরোয়া গতিতে রেড রোডের দিকে ধেয়ে আসে। পরিস্থিতি বুঝে পুলিশ গাড়িটিকে আটকানোর চেষ্টা করলে নিয়ন্ত্রণ হারিয়ে গার্ডরেলে ধাক্কা মারে ওই গাড়ি। সৌভাগ্যবশত এই ঘটনায় কোনও হতাহতের খবর নেই।

পুলিশ সূত্রে জানা গিয়েছে, গাড়িটিতে চালক-সহ ৩ থেকে ৪ জন কমবয়সি আরোহী ছিলেন। গাড়ির গতিও ছিল অত্যন্ত বেশি। দুর্ঘটনার পরই চালক-সহ গাড়িটিকে আটক করে ময়দান থানার পুলিশ। তদন্তকারীদের দাবি, গাড়ির কাগজপত্রে একাধিক গরমিল ধরা পড়েছে। বিশেষ করে ইন্সিওরেন্স ও দূষণ সংক্রান্ত নথি সঠিক ছিল না বলেই প্রাথমিকভাবে জানা যাচ্ছে। গোটা ঘটনার তদন্ত শুরু করেছে পুলিশ।

আরও পড়ুন: আলিপুর চিড়িয়াখানার বাদুড়ের শরীরে কি নিপা ভাইরাস?

যদিও বড় কোনও ক্ষয়ক্ষতি হয়নি, তবু এই ঘটনা রেড রোডে ফের নিরাপত্তা নিয়ে প্রশ্ন তুলেছে। বিশেষ করে কুচকাওয়াজের মহড়ার মতো স্পর্শকাতর সময়ে এমন বেপরোয়া গাড়ির ঢুকে পড়া উদ্বেগ বাড়িয়েছে প্রশাসনের।

এই দুর্ঘটনাই অনেকের মনে উসকে দিয়েছে ২০১৬ সালের ১৩ জানুয়ারির সেই ভয়াবহ স্মৃতি। সেবার ভোরের আলো ফোটার আগেই প্রচণ্ড গতিতে একটি অডি গাড়ি ব্যারিকেড ভেঙে রেড রোডে ঢুকে পড়েছিল। কুচকাওয়াজের মহড়া চলাকালীন ওই গাড়ির ধাক্কায় প্রাণ হারান বায়ুসেনা আধিকারিক অভিমন্যু গৌড়। সেই ঘটনার পর দেশজুড়ে আলোড়ন পড়ে গিয়েছিল। শনিবারের দুর্ঘটনায় প্রাণহানি না হলেও, রেড রোডে নিরাপত্তা ব্যবস্থার কড়াকড়ি আরও বাড়ানোর দাবি ফের জোরালো হল।

The post ফের আতঙ্ক! কুচকাওয়াজের মহড়ার মাঝেই রেড রোডে দুর্ঘটনা first appeared on KolkataTV.

The post ফের আতঙ্ক! কুচকাওয়াজের মহড়ার মাঝেই রেড রোডে দুর্ঘটনা appeared first on KolkataTV.